proxectonos/corpus_dominio_legal_administrativo_tmp huggingface dataset:
RESOLUCIÓN do 8 de marzo de 2000 pola que se prorrogan os prazos de presentación das solicitudes das axudas ós productores de determinados cultivos herbáceos na campaña de comercialización 2000/2001 e determinadas primas gandeiras para o ano 2000, así como das indemnizacións compensatorias en zonas desfavorecidas.
INSTITUTO LÁCTEO E GANDEIRO DE GALICIA — III. OUTRAS DISPOSICIÓNS — 10/03/2000

A orde da Consellería de Agricultura, Gandería e Política Agroalimentaria, do 30 de decembro de 1999, regula o procedemento para a solicitude, tramitación e concesión das axudas ós productores de determinados cultivos herbáceos na campaña de comercialización 2000/2001 e de determinadas primas gandeiras para o ano 2000, na Comunidade Autónoma de Galicia, precisando, no seu artigo 3, o prazo de presentación e de admisión de solicitudes.
Así mesmo, na orde da mesma consellería e coa mesma data, regúlanse na Comunidade Autónoma de Galicia as indemnizacións compensatorias en zonas desfavorecidas, establecendo, no seu artigo 8, o prazo de presentación das solicitudes.
Conforme a disposición derradeira primeira das ditas ordes, o director do Instituto Lácteo e Gandeiro
de Galicia (Ilgga) está facultado para modificar, por medio de resolución publicada no Diario Oficial de Galicia, os prazos de presentación de solicitudes ou calquera outra condición ou requisito dos establecidos na orde, cando teñan a súa orixe nas modificacións producidas na normativa estatal ou comunitaria reguladoras desas axudas.
A orde do Ministerio de Agricultura, Pesca e Alimentación (MAPA), do 3 de marzo de 2000 (BOE nº 58, do 8) prorroga o prazo de presentación de determinadas solicitudes de axudas, establecidas nos reais decretos 1893/1999 e 2801/1999, para a campaña 2000/2001 e para o ano 2000, respectivamente.
De acordo coa norma básica estatal, cómpre modifica-lo prazo de presentación das solicitudes previstas na normativa autonómica reguladora desas axudas.
Na súa virtude, ó amparo da facultade prevista na disposición derradeira primeira das ordes do 30 de decembro de 1999,
RESOLVO:
Primeiro.-Prorroga-lo prazo para a presentación das solicitudes de pagamentos compensatorios ós productores de determinados cultivos herbáceos, de
axuda por superficies para certas leguminosas gran, para a declaración de superficies forraxeiras, das primas por vacas nutrices, dos pagamentos por extensificación e da prima de ovino e caprino, previsto no artigo 3.1º da orde da Consellería de Agricultura, Gandería e Política Agroalimentaria, do 30 de decembro de 1999 (DOG nº 2, do 4-1-2000), reguladora desas axudas, ata o 24 de marzo de 2000.
Segundo.-Prorroga-lo prazo para a presentación das solicitudes de indemnización compensatoria en zonas desfavorecidas, previsto no artigo 8 da orde da Consellería de Agricultura, Gandería e Política Agroalimentaria do 30 de decembro de 1999 (DOG nº 2, do 4-1-2000), reguladora das ditas indemnizacións, ata o 24 de marzo de 2000.
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 8 de marzo de 2000.
Antonio Crespo Iglesias
Director do Instituto Lácteo e Gandeiro de Galicia
CORRECCIÓN de erros.-Decreto 34/2000, do 11 de febreiro, polo que se establecen as tarifas dos servicios sanitarios prestados nos centros dependentes do Servicio Galego de Saúde.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 13/03/2000

Advertidos erros no citado decreto, publicado no DOG nº 40, do luns 28 de febreiro de 2000, cómpre face-las seguintes correccións:
-Na páxina 2.620, letra A, punto 3, onde di: «A estadía en UVI, UCI, ou unidades asimiladas ... 13.244», debe dicir: «A estadía en UVI, UCI, ou unidades asimiladas ... 113.244».
-Na páxina 2.620, letra B, punto 3.1, onde di: «No suposto de que o paciente tivera que ingresa-la facturación ...», debe dicir: «No suposto de que o paciente tivera que ingresar, a facturación ...».
-Na páxina 2.622, na columna Sala especial, Radioloxía, Especialidade dixestiva, no Procedemento, Esclerose percutánea quistes abdominais, extracción corpos estraños, onde di: «... quistes abdominais ...», debe dicir: «... cistes abdominais ...».
-Na páxina 2.623, punto 6, no cadro Niveis quimioterapia ambulatoria, na columna administración ambulatoria, no penúltimo concepto, onde di: «Adriamicina, vincristina e dexametosona», debe dicir: «Adriamicina, vincristina e dexametasona».
-Na páxina 2.625, punto 13, aparece duplicado «Detección opiáceos en urina ... 1.570».
ORDE do 28 de febreiro de 2000 pola que se exclúe do Catálogo de Montes de Utilidade Pública da provincia de Lugo o monte Roza dos Cabreiros ou dos Cambeiros, pertencente ó lugar de Bergazo da parroquia do Corgo, do concello do Corgo (Lugo).
CONSELLERÍA DE MEDIO AMBIENTE — III. OUTRAS DISPOSICIÓNS — 10/03/2000

De conformidade co establecido no artigo 43 do Regulamento de montes, do 22 de febreiro de 1962, e o Real decreto 1535/1984, do 20 de xuño, polo que se transfiren á Comunidade Autónoma de Galicia competencias en materia de conservación da natureza, esta consellería, logo da proposta da Dirección Xeral de Montes e Medio Ambiente Natural,
DISPÓN:
Artigo único.-Dar de baixa do Catálogo de Montes de Utilidade Pública da provincia de Lugo, por non reunir xa as condicións que foron determinantes para a súa inclusión, por petición do Concello do Corgo, o monte Roza dos Cabreiros ou dos Cambeiros, pertencente ó lugar de Bergazo da parroquia do Corgo, que figura co número 36-A nel.
Disposición derradeira
Esta orde entrará en vigor o día seguinte ó da súa publicación no Diario Oficial de Galicia, e contra ela poderase interpoñer recurso de reposición con carácter potestativo perante o conselleiro de Medio Ambiente no prazo dun mes, ou ben interpoñer directamente o recurso contencioso-administrativo perante o Tribunal Superior de Xustiza de Galicia no prazo de dous meses, de acordo co disposto nos artigos 109 e 116 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, da xurisdicción contencioso-administrativa, ou exercer calquera outro que considere pertinente.
Santiago de Compostela, 28 de febreiro de 2000.
José Carlos del Álamo Jiménez
Conselleiro de Medio Ambiente
RESOLUCIÓN do 21 de febreiro de 2000, da Secretaría Xeral da Consellería de Educación e Ordenación Universitaria, pola que se emprazan as partes interesadas no recurso contencioso-administrativo, procedemento abreviado 5/2000, interposto por Manuel Tubío Fachado.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 15/03/2000

O 18 de febreiro de 2000, a Consellería de Educación e Ordenación Universitaria recibe do Xulgado do Contencioso-Administrativo número catro da Coruña a providencia pola que se admite o recurso contencioso-administrativo, procedemento abreviado 5/2000, interposto por Manuel Tubío Fachado, contra resolución da Dirección Xeral de Ordenación Educativa e Formación Profesional a recurso de alzada de 28-10-1999, sobre a desestimación da solicitude de reintegro individual de tipo II.
En consecuencia, esta secretaría xeral acordou nesta data, e de conformidade co disposto no artigo 78.3º da Lei 29/1998, do 13 de xullo, reguladora da xurisdicción contencioso-administrativa, a remisión do correspondente expediente administrativo á referida sala, o que se lles notifica para xeral coñecemento a tódalas persoas interesadas no procedemento, e emprázanse para que poidan comparecer en autos no Xulgado do Contencioso-Administrativo número catro da Coruña no prazo de nove días.
Santiago de Compostela, 21 de febreiro de 2000.
Máximo García Serrano
Secretario xeral da Consellería de Educación
e Ordenación Universitaria
RESOLUCIÓN do 29 de febreiro de 2000 pola que se convocan dous cursos básicos de informática.
ACADEMIA GALEGA DE SEGURIDADE — III. OUTRAS DISPOSICIÓNS — 14/03/2000

Dentro dos programas de actividades que a Academia Galega de Seguridade ten previsto realizar no ano 2000 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización de dous cursos básicos de informática, que deberán desenvolverse conforme as seguintes bases:
Obxectivos.
Os cursos teñen por obxectivo principal da-los coñecementos mínimos necesarios en materia de informática, para que os policías se familiaricen cos novos medios técnicos de traballo.
Destinatarios.
Os cursos van dirixidos ós membros dos corpos das policías locais de Galicia e membros da unidade do CNP adscrita á Comunidade Autónoma de Galicia e, no caso de quedaren prazas vacantes, ós membros do Corpo Nacional de Policía e Garda Civil.
Inscrición.
A inscrición dos participantes será totalmente gratuíta.
Prazas.
O número de prazas que se ofertan en cada curso é de 20.
Solicitudes.
1. O persoal que desexe participar nestes cursos deberá presentar cuberta á máquina ou con letra moi clara a instancia que figura no anexo.
2. O prazo para a presentación de instancia rematará o día 6 de abril ás 14 horas.
3. As instancias deberán vir asinadas polo xefe do cadro de persoal, ou polo concelleiro de tráfico e seladas; será este requisito indispensable para ser admitido no curso; o incumprimento deste requisito comportará a non admisión no devandito curso.
4. As instancias deberán enviarse á sede da Academia Galega de Seguridade: avenida da Cultura,
s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
Os cursos terán lugar en sesión de tarde, de luns a venres, e neles trataranse, entre outros, os seguintes temas:
a) Informática básica.
b) MS-DOS 6.20.
c) Windows 3.11.
d) WordPerfect 6.1.
Datas.
Os cursos terán lugar do 24 de abril ó 15 de maio, das 16 ás 18 horas o primeiro curso e das 18 ás 20 horas o segundo.
Relación de admitidos.
A relación de admitidos publicarase o día 14 de abril no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
Os cursos desenvolveranse na aula de informática da Academia Galega de Seguridade, sita na Avenida da Cultura, s/n, 36680 A Estrada.
Certificado de asistencia e aproveitamento.
Ó remate de cada curso entregaráselles un certificado de asistencia e aproveitamento a aquelas persoas que acrediten a súa participación continuada a el e que superen unha proba de coñecementos.
Modificacións.
A Academia Galega de Seguridade poderá modifica-lo desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 29 de febreiro de 2000.
Juan José Fariñas-Ferro Rodríguez
Director xeral da Academia Galega de Seguridade
ORDE do 16 de febreiro de 2000 pola que se fixa o prezo de venda ó público da publicación: Acreditación Hospitalaria.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 14/03/2000

A Lei 13/1991, do 9 de decembro, de taxas, prezos e exaccións reguladoras da Comunidade Autónoma de Galicia, no seu artigo 6 sinala a obriga de que os prezos privados sexan fixados polas consellerías correspondentes, tralo informe favorable da Consellería de Economía e Facenda, e publicados no Diario Oficial de Galicia.
Para cumprir este mandato e despois de emitido informe favorable da Consellería de Economía e Facenda, esta consellería
DISPÓN:
Artigo único.
1. Queda aprobado o prezo de venda ó público da publicación editada por esta consellería e que se relaciona no anexo.
2. Este prezo entenderase con IVE incluído.
Santiago de Compostela, 16 de febreiro de 2000.
José María Hernández Cochón
Conselleiro de Sanidade e Servicios Sociais
ANEXO
Acreditación Hospitalaria: 600 pesetas (3,61 euros).
CORRECCIÓN de erros.-Orde do 10 de febreiro de 2000 pola que se regula a concesión de subvencións a empresas editoriais para impulsa-la creación, traducción e adaptación de libros e materiais didácticos, para niveis non universitarios, impresos en lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 17/03/2000

Advertidos erros na citada orde, publicada no Diario Oficial de Galicia, nº 45, do 6 de marzo de 2000, cómpre face-la súa rectificación:
Na páxina 3.010, punto 7 do artigo 5º onde di: «Acreditación de ter publicados un mínimo de 10 títulos en galego durante o ano anterior», debe dicir: «Certificación do editor na que se faga consta-la relación de títulos publicados en galego durante o ano anterior».
ORDE do 3 de marzo de 2000 pola que se nomean os membros do xurado do Premio das Letras e das Artes de Galicia, convocado por Orde do 1 de febreiro de 2000.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/03/2000

O Decreto 288/1994, do 30 de setembro, (modificado no seu artigo 5 polo Decreto 286/1995 do 19 de outubro) polo que se crea o Premio das Letras e das Artes de Galicia, dispón no seu artigo 4º (publicada corrección de erros no DOG nº 13, do 19 de xaneiro de 1995) a composición do xurado do premio mediante proposta das institucións citadas na devandita disposición.
En cumprimento do citado artigo, cómpre proceder ó nomeamento dos membros do xurado do Premio das Letras e das Artes de Galicia. Na súa virtude,
DISPOÑO:
Artigo 1º
Nomear presidente e membros do xurado do Premio das Letras e das Artes de Galicia as seguintes persoas:
1. Presidente:
Carlos Casares Mouriño, proposto polo conselleiro de Cultura, Comunicación Social e Turismo.
2. Vocais:
Ramón Castromil Ventureira, proposto polo Consello da Cultura Galega.
Xosé Ramón Barreiro Fernández, proposto pola Real Academia Galega.
Luis Iglesias Feijóo, proposto pola Universidade de Santiago de Compostela.
Xosé Ramón Soraluce Blond, proposto pola Universidade da Coruña.
Xosé Manuel Cid Fernández, proposto pola Universidade de Vigo.
Julio A. Fernández Argüelles, proposto pola Real Academia de Belas Artes Nosa Señora do Rosario.
Agustín Sixto Seco, nomeado polo conselleiro de Cultura, Comunicación Social e Turismo.
Eduardo Pardo de Guevara y Valdés, nomeado polo conselleiro de Cultura, Comunicación Social e Turismo.
3. Secretario:
Homero José María Pérez Quintana, director xeral de Promoción Cultural.
Disposición derradeira
Esta orde entrará en vigor ó día seguinte da súa publicación no Diario Oficial de Galicia.
Santiago de Compostela, 3 de marzo de 2000.
Jesús Pérez Varela
Conselleiro de Cultura, Comunicación Social
e Turismo
ORDE do 13 de marzo de 2000 pola que se nomean membros da comisión de selección das bolsas para a realización de traballos de recolleita de toponimia, en representación da Comisión de Toponimia.
CONSELLERÍA DA PRESIDENCIA E ADMINISTRACIÓN PÚBLICA — III. OUTRAS DISPOSICIÓNS — 17/03/2000

Por orde desta consellería do 25 de febreiro de 2000 (DOG do 3 de marzo) convocáronse bolsas para a realización de traballos de recolleita da toponimia de Galicia. Nela dispúñase que na comisión de selección se integrarían como vocais tres membros da Comisión de Toponimia, por proposta desta.
Vista a proposta formulada pola Comisión de Toponimia, na reunión do Pleno do 1 de marzo,
RESOLVO:
Designar vocais para a comisión de selección das bolsas para a realización dos traballos de recolleita da toponimia de Galicia ós seguintes membros da Comisión de Toponimia:
Antón Santamarina Fernández
Xosé Antón Palacio Sánchez
Gonzalo Navaza Blanco
Santiago de Compostela, 13 de marzo de 2000.
Jaime Pita Varela
Conselleiro da Presidencia e Administración
Pública
ORDE do 7 de marzo de 2000 pola que se modifica a do 8 de xuño de 1998, pola que se establece o procedemento para a obtención das tarxetas de identidade profesional náutico-pesqueira e os seus modelos.
CONSELLERÍA DE PESCA, MARISQUEO E ACUICULTURA — I. DISPOSICIÓNS XERAIS — 20/03/2000

O Real decreto 1749/1999, do 19 de novembro, polo que se amplían as funcións e os servicios da Administración do Estado traspasados á Comunidade Autónoma de Galicia en materia de ensinanzas profesionais náutico-pesqueiras, transfire a expedición das tarxetas acreditativas das titulacións náutico-pesqueiras que ata a data non expedía a Comunidade Autónoma.
Procede, xa que logo, adapta-la normativa vixente para a expedición das tarxetas naqueles aspectos modificados polos novos servicios transferidos.
Por todo o exposto,
DISPOÑO:
Artigo único.-Introdúcense nos artigos e no anexo da Orde do 8 de xuño de 1998, pola que se establece o procedemento para a obtención das tarxetas de identidade profesional náutico-pesqueira e os seus modelos, que a continuación se enumeran, as modificacións que se indican, que se incorporarán a ela nos seguintes termos:
Artigo 1º. Dáselle nova redacción ó artigo:
«Artigo 1º
As tarxetas de identidade profesional náutico-pesqueira acreditativas das titulacións de competencia
de mariñeiro para pesca, patrón local de pesca, patrón costeiro polivalente, patrón de pesca local, patrón de 2ª clase de pesca litoral, mecánico de litoral, patrón de altura, mecánico maior naval, patrón de litoral, mecánico naval, capitán de pesca, patrón de pesca de altura, patrón de 1ª clase de pesca litoral, mecánico naval maior, mecánico naval de 1ª clase e mecánico naval de 2ª clase serán emitidas, logo de solicitude do interesado, de acordo co establecido na referida Orde do 8 de xuño de 1998 e no Real decreto 930/1998, do 14 de maio».
Artigo 4º. Dáselle nova redacción ó artigo:
«Artigo 4º
As tarxetas son válidas en todo o territorio do Estado español segundo establecido no Real decreto 662/1997, do 12 de maio, polo que se establecen os requisitos mínimos para exerce-la actividade profesional de patrón local de pesca e patrón costeiro polivalente, o Real decreto 930/1998, do 14 de maio, sobre condicións xerais de idoneidade e titulación de determinadas profesións da mariña mercante e do sector pesqueiro e do Real decreto 1378/1997, do 29 de agosto, sobre traspaso de funcións e servicios da Administración do Estado á Comunidade Autónoma de Galicia en materia de ensinanzas náutico-pesqueiras».
Anexo II. Modíficase o anexo II.
Santiago de Compostela, 7 de marzo de 2000.
P.D. (17-12-1997, DOG nº 246, do 22)
Juan José Álvarez Pérez
Secretario xeral da Consellería de Pesca,
Marisqueo e Acuicultura
ORDE do 13 de marzo de 2000 pola que se modifica o anexo da Orde do 15 de novembro de 1999 para incluír novos datos nos modelos das actas de inspección co fin de recadar maior información nas inspeccións ambientais.
CONSELLERÍA DE MEDIO AMBIENTE — I. DISPOSICIÓNS XERAIS — 20/03/2000

Dado que se advertiu a necesidade de introducir novos datos nos modelos das actas de inspección co fin de recadar máis información nas inspeccións que se leven a cabo e para unha maior eficacia na inspección ambiental, faise precisa a modificación do anexo da Orde do 15 de novembro de 1999 pola que se modifica a Orde do 30 de maio de 1996,
que regula o exercicio da inspección ambiental única e a tramitación das denuncias ambientais.
Na súa virtude, facendo uso das atribucións que me confire o artigo 34 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, en relación co Decreto 482/1997, do 26 de decembro, polo que se establece a estructura orgánica da Consellería de Medio Ambiente
DISPOÑO:
Artigo único.-Os modelos das actas inspección ós que fan referencia tanto a Orde do 30 de maio de
1996, pola que se regula o exercicio da inspección ambiental única e a tramitación de denuncias ambientais, como a Orde do 15 de novembro de 1999 pola que se modifica a devandita Orde do 30 de maio de 1996, serán os recollidos no anexo desta orde.
Disposición derradeira
Esta orde entrará en vigor o día seguinte ó da súa publicación no Diario Oficial de Galicia.
Santiago de Compostela, 13 de marzo de 2000.
José Carlos del Álamo Jiménez
Conselleiro de Medio Ambiente
RESOLUCIÓN do 15 de febreiro de 2000, da Delegación Provincial de Lugo, pola que se dispón a inscrición no rexistro e a publicación, no Diario Oficial de Galicia, do acordo da comisión mixta paritaria do convenio colectivo de ámbito provincial para a empresa Setex-Aparki, S.A., para corrección de erros.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 20/03/2000

Visto o texto do acordo asinado o día 4 de febreiro de 2000, pola comisión mixta paritaria do convenio colectivo para a empresa Setex-Aparki, S.A. (código 2700652), da provincia de Lugo, integrada pola representación da dita empresa e a dos seus traballadores, mediante o que se acorda a emenda de erros no texto do convenio, e de conformidade co disposto no artigo 90, puntos 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta delegacion provincial
ACORDA:
Primeiro.-Ordena-la inscrición do citado acordo no rexistro de convenios desta delegación, así como o seu depósito.
Segundo.-Remiti-lo texto do mentado acordo á Dirección Xeral de Relacións Laborais da Xunta de Galicia.
Terceiro.-Dispoñe-la súa publicación no Diario Oficial de Galicia e no BOP.
Lugo, 15 de febreiro de 2000.
Manuel Teijeiro Alvarez
Delegado provincial de Lugo
Acta.
Pola parte empresarial:
Manuel Pérez Gegundez.
Pola parte social:
Javier Reguera Pérez.
Reunida a comisión mixta paritaria, formada polos arriba mencionados, na sede da empresa en Lugo, o 4 de febreiro de 2000, toman os seguintes acordos:
Dar traslado a esa oficina, que no anexo I, táboas salariais, do convenio colectivo para os traballadores da empresa Setex-Aparki, S.A. de Lugo, con data de rexistro 5 de novembro de 1999, e por erro ó confecciona-la dita táboa, na categoría de vixilante, no seu epígrafe salario base, consta 88.423 ptas, cando debería constar 90.154 ptas.
E que ámbalas partes recoñecen o dito erro, polo que solicitan a esa oficina que dean traslado ó BOP e DOG da nova táboa salarial.
Táboa salarial ano 2000. Convenio colectivo para os traballadores da empresa Setex-Aparki, S.A. de Lugo.
Categorías
Salario bruto
Salario base
Incentivo
Transporte
Mensual
14 pagas
14 pagas
14 pagas
14 pagas
Vixilante
119.132
90.154
5.366
23.612
Encargado servicio
177.952
115.776
18.974
43.320
Encargado mantemento
166.160
102.912
21.716
41.486
Administrativo
166.677
96.593
22.527
47.653
E para que conste para os efectos oportunos, asinan os arriba mencinados en Lugo o 4 de febreiro de 2000, sendo as 12.30 horas.
Rubricado
RESOLUCIÓN do 29 de febreiro de 2000 pola que se convocan unhas xornadas sobre maltrato ó menor.
ACADEMIA GALEGA DE SEGURIDADE — III. OUTRAS DISPOSICIÓNS — 20/03/2000

Dentro dos programas de actividades que a Academia Galega de Seguridade ten previsto realizar no ano 2000, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dunhas xornadas en colaboración coa Dirección Xeral de Familia sobre maltrato ó menor, que deberán desenvolverse conforme as seguintes bases:
Obxectivos.
As xornadas teñen por obxectivos ofrecerlles ós corpos e forzas de seguridade unha visión o máis ampla posible da problemática dos malos tratos a menores, tanto físicos coma psicolóxicos, e informar sobre cáles son os medios ó alcance para paliar este problema, así como o estudio da nova Lei da responsabilidade penal do menor.
Destinatarios.
As xornadas van dirixidas ós membros dos corpos e forzas de seguridade e colectivos interesados en xeral.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán será 250.
Solicitudes.
1. O persoal que desexe participar nestas xornadas deberá presentar, cuberta á máquina ou con letra moi clara, a instancia que figura no anexo.
2. O prazo para a presentación de instancias rematará o día 22 de maio de 2000, ás 14 horas.
3. As instancias deberán enviarse á sede da Academia Galega de Seguridade: Avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Duración e datas.
As xornadas desenvolveranse durante os días 30 e 31 de maio de 2000, en xornadas de mañá e tarde.
O horario será o seguinte:
Día 30: das 9.30 ás 13.30 horas e das 16.15 ás 20 horas.
Día 31: das 10 ás 14 horas.
Relación de admitidos.
A relación de admitidos publicarase o día 25 de maio no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
As xornadas terán lugar no salón de actos nº 1 da Consellería da Presidencia e Administración Pública, no edificio administrativo San Caetano, en Santiago de Compostela.
Certificado de asistencia.
Ó remate das xonradas entregaráselles un certificado de asistencia a aquelas persoas que acrediten a súa participación continuada a elas.
Modificacións.
A Academia Galega de Seguridade poderá modifica-lo desenvolvemento normal das xornadas para adaptalas ás necesidades da Administración e ás continxencias que poidan xurdir.
A Estrada, 29 de febreiro de 2000.
Juan José Fariñas-Ferro Rodríguez
Director xeral da Academia Galega de Seguridade
ORDE do 21 de febreiro de 2000 pola que se lle autoriza a ampliación de dúas unidades do segundo ciclo de educación infantil ó centro privado Compañía de María de Vigo.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/03/2000

Examinado o expediente presentado polo centro privado Compañía de María de Vigo no que solicita a ampliación de dúas unidades do segundo ciclo de educación infantil.
Resultando que o expediente foi tramitado pola Delegación Provincial de Educación e Ordenación Universitaria de Pontevedra, que o envía cos informes emitidos pola Inspección de Educación e pola Unidade Técnica.
Vistos a Lei orgánica 1/1990, do 3 de outubro, de ordenación xeral do sistema educativo (BOE do 4), o Real decreto 1004/1991, do 14 de xuño (BOE do 26), o Decreto 133/1995, do 10 de maio (DOG do 22) e a Orde do 20 de setembro de 1995 (DOG do 15 de decembro), pola que se desenvolve o antedito decreto.
Considerando que o devandito centro privado ten autorización definitiva para impartir educación infantil.
Esta consellería, por proposta da Dirección Xeral de Centros e Inspección Educativa,
RESOLVE:
Autoriza-la ampliación de dúas unidades do segundo ciclo de educación infantil ó centro privado que se relaciona no anexo desta orde, facendo constar que, para a posta en funcionamento delas, a Delegación Provincial da Consellería de Educación e Ordenación Universitaria, logo de informe da Inspección Educativa, aprobará expresamente a relación do persoal que imparta docencia nas unidades que se amplían.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día siguiente ó da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento
administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 21 de febreiro de 2000.
Celso Currás Fernández
Conselleiro de Educación e Ordenación
Universitaria
ANEXO
Provincia: Pontevedra.
Concello: Vigo.
Localidade: Vigo.
Enderezo: Ecuador, 35.
Denominación: Compañía de María.
Titular: Compañía de María.
Nivel: educacion infantil-2º ciclo.
Unidades de que constaba: 4.
Unidades novas autorizadas: 2.
Composición resultante:
Centro de educación infantil: 6 unidades.
Centro de educación primaria: 18 unidades.
Centro de educación secundaria:-12 unidades de educación secundaria obrigatoria.-8 unidades de bacharelato das modalidades de ciencias da natureza e da saúde e humanidades e ciencias sociais.
CORRECCIÓN de erros.-Orde do 28 de xaneiro de 2000 pola que se autoriza o cambio de denominación do colexio de educación primaria de Viveiro (Lugo).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/03/2000

Advertidos erros na devandita orde, publicada no DOG número 33, do xoves, 17 de febreiro de 2000, cómpre face-las oportunas correccións:
-Na páxina 2.031, no encabezamento da orde, onde di: «cambio de denominación do colexio de edu
cación infantil e primaria de Viveiro (Lugo)», debe dicir: «cambio de denominación do colexio de educación primaria de Viveiro (Lugo)». No anexo da orde onde di: «Localidade: A Cabana», debe dicir: «Localidade: Viveiro», onde di: «denominación: colexio de educación infantil e primaria de Viveiro», debe dicir: «colexio de educación primaria de Vivieiro». Onde di: «Nova denominación: colexio de educación infantil e primaria Luis Tobío», debe dicir: «Nova denominación: colexio de educación primaria Luís Tobío».
CORRECCIÓN de erros.-Orde do 1 de marzo de 2000 pola que se convoca e regula o réxime de concesión de axudas a empresas, agrupacións ou asociacións de empresas que realicen investimentos, estudios e xestión de residuos industriais encamiñados a mellorar e controla-lo ambiente.
CONSELLERÍA DE MEDIO AMBIENTE — III. OUTRAS DISPOSICIÓNS — 21/03/2000

Advertidos erros na Orde do 1 de marzo de 2000, publicada no DOG nº 48, do xoves 9 de marzo de 2000, é necesario face-las seguintes correccións:
Na páxina 3.220, no artigo 3º.-Lugar e prazos de presentación das solicitudes, onde di: «Sen prexuízo do disposto no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro», debe dicir: «Sen prexuízo do disposto no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro,».
Na páxina 3.224, no artigo 25º.-Aplicación orzamentaria, onde di:
«Ano 2000:
15.03.342-A.770.0: 160.000.000 de ptas.», debe dicir:
«Ano 2000:
15.03.342-A.770.0: 155.487.250 ptas.»
CORRECCIÓN de erros.-Resolución do 17 de febreiro de 2000, da Dirección Xeral de Transportes, pola que se convocan probas para a obtención do certificado CE de conselleiros de seguridade para o transporte de mercadorías perigosas por estrada e por ferrocarril.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 21/03/2000

Advertido erro, na devandita resolución, publicada no DOG nº 48, do xoves, 9 de marzo de 2000, cómpre efectua-la oportuna corrección:
Na páxina 3.184, o anexo I debe ser substituído por:
ANEXO I
Xunta de Galicia
Consellería de Política Territorial, Obras Públicas
e Vivenda
Dirección Xeral de Transportes
A) Datos do solicitante ás probas de conselleiros de seguridade:
Nome:
Apelidos:
Enderezo:
Rúa:
Número:
Localidade:
Provincia:
Código postal:
Nº DNI:
Teléfono:
B) Probas ás que se presenta:
Por estrada
Por ferrocarril
q Clase 1
q Clase 1
q Clase 2
q Clase 2
q Clase 7
q Clase 7
q Clase 3, 4.1, 4.2, 4.3, 5.1, 5.2, 6.1, 6.2, 8 e 9
q Clase 3, 4.1, 4.2, 4.3, 5.1, 5.2, 6.1, 6.2, 8 e 9
Por estrada
Por ferrocarril
q Materias líquidas co número de identificación de Nacións Unidas 1202-1203 e 1223
q Materias líquidas co número de identificación de Nacións Unidas 1202-1203 e 1223
q Tódalas clases
q Tódalas clases
RESOLUCIÓN do 6 de marzo de 2000, da Dirección Xeral de Centros e Inspección Educativa, pola que se seleccionan os centros desta Comunidade Autónoma que participarán na actividade de escolas viaxeiras durante o ano 2000.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 21/03/2000

Por Orde do 13 de xaneiro de 2000 (DOG do 28 de xaneiro), a Consellería de Educación e Ordenación Universitaria convocou axudas para a realización de actividades de escolas viaxeiras durante o ano 2000.
Efectuada a valoración das solicitudes polas comisións provinciais previstas no punto 8 da citada orde, e conforme a proposta da comisión constituída con tal fin nesta dirección xeral, e en función das atribucións que me foron conferidas pola orde de referencia,
RESOLVO:
Selecciona-los centros para participar na actividade de escolas viaxeiras que se sinalan no anexo que se xunta á presente resolución.
Santiago de Compostela, 6 de marzo de 2000.
Severino Somoza Gómez
Director xeral de Centros e Inspección Educativa
ANEXO
Primeira quenda: 4 de abril a 5 de xuño.
Data
Ruta
Centro
Localidade
4-10 abril
Navarra
CEIP Agolada
Agolada
11-17 abril
Toledo
CEIP Ramón y Cajal
Vigo
25 abril-1 maio
Andalucía Orient.
CEIP Mesón do Vento
Ordes
2-8 maio
Aragón
CEIP de Covelo
Covelo
2-8 maio
Burgos
Colexio la Purísima
Ourense
2-8 maio
Soria
CEIP de Hio
C. do Morrazo
2-8 maio
Toledo
Cep. P. Maestu Sierra
A Pobra do C.
9-15 maio
Burgos
CEIP A Magdalena
As Pontes de Gª Rguez.
9-15 maio
Cataluña
CEIP Amor Ruibal
Barro
9-15 maio
A Rioxa
CEIP de Cenlle
Cenlle
9-15 maio
Murcia
CPI Virxe do Monte
Cospeito
9-15 maio
País Vasco
CEIP Emilia Pardo Bazán
Leiro
16-22 maio
Andalucía Occid.
CPR Divino Maestro
Santiago de C.
16-22 maio
Aragón
CEIP de Conmeniño
O Grove
16-22 maio
Baleares
CEIP do Xures
Lobios
16-22 maio
C. Valenciana
CEIP O Páramo
O Páramo
16-22 maio
Madrid
CEIP As Forcadas
Ponteceso
16-22 maio
Salamanca
Colexio S. Pío X
Ourense
Data
Ruta
Centro
Localidade
23-29 maio
Cáceres
CEIP Monterroso nº 1
Monterroso
23-29 maio
Murcia
CEIP Eloisa Rivadulla
Chantada
23-29 maio
Soria
CEIP Amaro Refojo
Verín
23-29 maio
País Vasco
CPI Luis Díaz Moreno
Baralla
ANEXO
Segunda quenda: 5 de outubro a 22 de novembro.
Data
Ruta
Centro
Localidade
3-9 outubro
Burgos
CEIP Aguiño
Ribeira
3-9 outubro
Cataluña
CEIP de Oímbra
Oímbra
10-16 outubro
A Rioxa
CPI Alfonso VII
Caldas de Reis
10-16 outubro
Soria
CEIP Souto Donas
Gondomar
17-23 outubro
Salamanca
CEIP Ría de Vigo
Vigo
17-23 outubro
Tenerife
CEIP Virxe dos Remedios
Castro Caldelas
17-23 outubro
País Vasco
CEIP Antonio Carpintero
Arbo
17-23 outubro
Toledo
CEIP Maciñeira
Neda
24-30 outubro
Cáceres
CEIP Felipe de Castro
Noia
24-30 outubro
Navarra
Colexio Luis Vives
Barbadás
7-13 Novemb.
Aragón
CEP Xesús Ferro Couselo
Valga
7-13 Novemb.
Madrid
CEIP Sta. María do Castro
Boito
7-13 Novemb.
Murcia
CEIP Ricardo Gasset
O Incio
14-20 Novem.
C. Valenciana
CEIP Rogelio García
Ramirás
DECRETO 91/2000, do 31 de marzo, polo que se resolve o expediente de deslinde entre os termos municipais dos concellos de Bueu e Marín.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 19/04/2000

O Concello de Bueu, mediante acordo plenario do 3 de novembro de 1995, iniciou expediente de deslinde entre o seu termo municipal e o do concello de Marín por existir desconformidade coa liña límite existente, achegando a documentación do expediente á Xunta de Galicia.
Tramitado o expediente de acordo co procedemento establecido nas leis 7/1985, do 2 de abril, reguladora das bases do réxime local e 5/1997, do 22 de xullo, de Administración local de Galicia, o Instituto Xeográfico Nacional emitiu informe con data do 15 de decembro de 1998.
Visto o disposto nos artigos 41.1º e 44.3º da Lei 5/1997, de Administración local de Galicia, segundo os cales os conflictos que poidan formularse entre municipios en relación co deslinde dos seus
termos serán resoltos polo Consello da Xunta de Galicia, logo dos informes do Instituto Xeográfico Nacional, da Deputación Provincial e da Comisión Galega de Delimitación Territorial, e previo dictame do Consello Consultivo de Galicia.
Por proposta do conselleiro de Xustiza, Interior e Relacións Laborais, de acordo co dictame do Consello Consultivo de Galicia, e logo de deliberación do Consello da Xunta de Galicia na súa reunión do día trinta e un de marzo de dous mil,
DISPOÑO:
Artigo único.-Resolve-la cuestión suscitada entre os concellos de Bueu e Marín, ambos da provincia de Pontevedra, sobre o deslinde dos seus termos municipais, no sentido de considerar válida e vixente a liña límite xurisdiccional que se define na acta
de deslinde de 1938 levantada polo Instituto Xeográfico Catastral, consensuada e recoñecida no seu día polas comisións de ambos concellos e ratificada polo Decreto 202/1994, do 23 de xuño, da Consellería de Xustiza, Interior e Relacións Laborais, tal e como se reflicte na ortofoto á escala 1:5.000 do Instituto Xeográfico Nacional e que se representa na fotografía aérea que se recolle como anexo deste decreto.
Santiago de Compostela, trinta e un de marzo de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
DECRETO90 /2000, do 31 de marzo, polo que se resolve o expediente de deslinde entre os termos municipais dos concellos de Amoeiro e Coles.
CONSELLERÍA DE XUSTIZA, INTERIOR E RELACIÓNS LABORAIS — III. OUTRAS DISPOSICIÓNS — 19/04/2000

O Concello de Amoeiro, en sesión plenaria do 18 de abril de 1991, iniciou expediente de deslinde do seu termo municipal co do Concello de Coles, ámbolos dous pertencentes á provincia de Ourense, para determina-la liña límite entre ambos concellos,
solicitando na mesma data a incoación do expediente á Xunta de Galicia.
Tramitado o expediente de acordo co procedemento establecido nas leis 7/1985, do 2 de abril, reguladora das bases do réxime local e 5/1997, do 22 de xullo, de Administración local de Galicia, o Instituto Xeográfico Nacional emitiu informe con data do 22 de marzo de 1995.
Visto o disposto nos artigos 41.1º e 44.3º da Lei 5/1997, do 22 de xullo, de Administración local de Galicia, segundo os cales os conflictos que poidan formularse entre municipios en relación co deslinde dos seus termos serán resoltos polo Consello da Xunta de Galicia, logo dos informes do Instituto Xeográfico Nacional, da Deputación Provincial e da Comisión Galega de Delimitación Territorial e logo de dictame do Consello Consultivo de Galicia.
Por proposta do conselleiro de Xustiza, Interior e Relacións Laborais, de acordo co dictame do Consello Consultivo de Galicia e logo de deliberación
do Consello da Xunta de Galicia, na súa reunión do día trinta e un de marzo de dous mil,
DISPOÑO:
Artigo único.-Resolve-la cuestión suscitada entre os municipios de Amoeiro e Coles, sobre o deslinde dos seus termos municipais, no sentido de considerar válida e vixente a liña límite xurisdiccional que se reflicte na acta de deslinde do 4 de outubro de 1934 e adicional do 30 de xuño de 1945, dado que non existe documento de rango superior nin acordo entre ámbalas dúas corporacións que puideran afectala, tal e como figura no ortofotomapa á escala 1:5.000 do Instituto Xeográfico Nacional e que se representa na fotografía aérea que se recolle como anexo deste decreto.
Santiago de Compostela, trinta e un de marzo de dous mil.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Relacións Laborais
ORDE do 7 de abril de 2000 pola que se habilitan as librerías para faceren un desconto do 10% o día 24 de abril.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 19/04/2000

O día 23 de abril celébrase en todo o mundo o Día do Libro; nestas datas o libro sae ás rúas para achegarse ós lectores e permítese a súa venda cunha rebaixa do 10% sobre o prezo, co fin de favorece-la súa difusión e promociona-la lectura. Ó ser este ano o día 23 domingo, considérase oportuno habilita-los libreiros para que poidan face-los descontos autorizados o día 24 de abril, luns, e contribuír deste xeito a promociona-la lectura e o libro.
Polo tanto,
DISPOÑO:
Autorízanse os libreiros de Galicia a realizaren un desconto do 10% sobre o prezo dos libros, o día 24 de abril de 2000 en conmemoración do Día do Libro.
Santiago de Compostela, 7 de abril de 2000.
Jesús Pérez Varela
Conselleiro de Cultura, Comunicación
Social e Turismo
DECRETO 88/2000, do 6 de abril, polo que se declara de utilidade pública e urxente execución a concentración parcelaria da zona de Santo André de Campo Redondo (Ribadavia-Ourense).
CONSELLERÍA DE AGRICULTURA, GANDERÍA E POLÍTICA AGROALIMENTARIA — III. OUTRAS DISPOSICIÓNS — 19/04/2000

A parroquia de Santo André de Campo Redondo, que pertence ó concello de Ribadavia, está situada ó noroeste da provincia de Ourense, resultando afectadas pola concentración parcelaria aproximadamente 249 ha.
A dispersión parcelaria que presentan os terreos da dita parroquia, posta de manifesto polos agricultores desta mediante solicitude dirixida ó conselleiro de Agricultura, Gandería e Política Agroalimentaria, motivou un estudio de viabilidade e de valoración das posibilidades que ofrece a zona para incrementa-lo rendemento dos recursos agropecuarios, deducíndose a conveniencia de levar a cabo a concentración parcelaria por razóns de utilidade pública e interese social.
Na súa virtude, por proposta do conselleiro de Agricultura, Gandería e Política Agroalimentaria, formulada conforme o establecido na Lei galega 10/1985, do 14 de agosto, de concentración parcelaria para Galicia logo de deliberación do Consello da Xunta de Galicia na súa reunión do día seis de abril de dous mil,
DISPOÑO:
Artigo 1º
Declarar de utilidade pública e urxente execución a concentración parcelaria da zona de Santo André de Campo Redondo (Ribadavia-Ourense).
Artigo 2º
O perímetro da zona será, en principio, o correspondente á totalidade dos terreos agrícolas da parroquia de Santo André de Campo Redondo. O referido perímetro quedará en definitiva modificado polas rectificacións, inclusións ou exclusións que se acorden, ó abeiro dos artigos 23 e seguintes da Lei 10/1985, do 14 de agosto, de concentración parcelaria para Galicia.
Artigo 3º
A esta zona seranlle de aplicación os beneficios económicos programados ou asumidos pola Xunta de Galicia, para mellorar ou moderniza-las explotacións agrarias, e, en concreto, os que sinale o artigo 6 da Lei de concentración parcelaria para Galicia.
Artigo 4º
Os traballos de execución desta concentración parcelaria iniciaranse nun prazo non superior ós 6 meses a partir da publicación do presente decreto.
Disposicións derradeiras
Primeira.-Facultarase o conselleiro de Agricultura, Gandería e Política Agroalimentaria para dicta-las disposicións complementarias que requira a execución do presente decreto.
Segunda.-A presente disposición entrará en vigor o día seguinte ó da súa publicación no Diario Oficial de Galicia.
Santiago de Compostela, seis de abril de dous mil.
Manuel Fraga Iribarne
Presidente
Cástor Gago Álvarez
Conselleiro de Agricultura, Gandería e Política Agroalimentaria
RESOLUCIÓN do 14 de febreiro de 2000 pola que se convoca un curso de capacitación para cabos de policía local.
ACADEMIA GALEGA DE SEGURIDADE — III. OUTRAS DISPOSICIÓNS — 03/03/2000

Dentro dos programas de actividades que a Academia Galega de Seguridade ten previsto realizar no ano 2000, e conforme as funcións atribuídas pola Lei 4/1992, do 9 de abril, de Creación da Academia Galega de Seguridade, anúnciase a celebración dun curso de capacitación para cabos de policía local, segundo o previsto no artigo 23 da Lei 3/1992, do 23 de marzo, de coordinación das policías locais, que deberá desenvolverse conforme as seguintes bases:
Obxectivos:
O curso ten por obxectivos dota-los cabos da policía local dos coñecementos necesarios para o mellor desempeño do seu labor profesional.
Destinatarios:
O curso vai dirixido ós cabos de policía local que accederon á esta categoría tanto por oposición libre como por promoción interna, dos distintos concellos de Galicia.
Inscrición:
A inscrición dos participantes será totalmente gratuíta, debéndose comunicar esta antes do 22 de marzo de 2000 para efectua-la correspondente reserva de praza.
Prazas:
Sen límite.
Solicitudes:
1. Os concellos que se atopen nesta situación deberán remitir un escrito a Academia Galega de Seguridade, solicitando a participación no curso, no que figure a lista de persoas que superaron as correspondentes probas de oposición ou a fase de concurso e os datos das persoas incluídas na lista referidos ás probas de oposición ou fase de concurso; para efectua-la correspondente reserva de praza para a realización do devandito curso.
2. O prazo para a remisión de escritos rematará o día 22 de marzo de 2000.
3. Os escritos deberán enviarse á Academia Galega de Seguridade: Avenida da Cultura, s/n, 36680 A Estrada.
Contido e duración:
O curso desenvolverase en sesións de mañá e tarde, de luns a venres, e nel trataranse entre outros os seguintes módulos:
-Misión e funcións policiais.
-Policía e sociedade galega.
-Policía de protección e seguridade.
-Policía de tráfico e transporte.
-Policía xudicial e de investigación.
-Policía administrativa.
-Área de reforzo.
O curso terá unha duración de tres meses de formación teórica.
Datas:
O curso desenvolverase en datas do 3 de abril ó 7 de xullo.
O horario será das 9.30 ás 20 horas.
Desenvolvemento do curso:
Os alumnos da Academia Galega de Seguridade durante o seu período de permanencia na academia rexeranse polo Regulamento de réxime interior desta, publicado no DOG do 28-7-1995, nº 144.
Certificado:
Para obte-lo correspondente diploma será requisito indispensable superar tódalas materias que figuren no programa.
Modificacións:
A Academia Galega de Seguridade poderá modifica-lo desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 14 de febreiro de 2000.
Juan José Fariñas-Ferro Rodríguez
Director xeral da Academia Galega de Seguridade
RESOLUCIÓN do 14 de febreiro de 2000 pola que se convoca un curso sobre o dereito sancionatorio en Galicia.
ACADEMIA GALEGA DE SEGURIDADE — III. OUTRAS DISPOSICIÓNS — 02/03/2000

Dentro dos programas de actividades que a Academia Galega de Seguridade ten previsto realizar no ano 2000 de forma descentralizada, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso sobre o dereito sancionatorio en Galicia, que deberá desenvolverse conforme as seguintes bases:
Obxectivos.
O curso ten por obxectivo principal da-los coñecementos necesarios nesta materia para que os seus destinatarios poidan desenvolve-lo seu labor profesional con maior eficacia.
Destinatarios.
O curso vai dirixido ós funcionarios das administracións autonómica, local e estatal encargados da tramitación de expedientes administrativo-sancionadores.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán en cada curso será de 27.
Solicitudes.
1. O persoal que desexe participar nestes cursos deberá presentar cuberta á máquina ou con letra moi clara a instancia que figura no anexo.
2. O prazo para a presentación de instancias rematará o día 21 de marzo, ás 14 horas.
3. As instancias deberán vir asinadas polo xefe do cadro de persoal, ou polo concelleiro de tráfico e seladas; isto será requisito indispensable para ser admitido no curso, o incumprimento deste requisito levará consigo a exclusión do devandito curso.
4. As instancias deberán enviarse á sede da Academia Galega de Seguridade: avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Contido e duración.
O curso realizarase en sesións de tarde, de luns a venres, e nel trataranse os seguintes módulos: 1. Introducción. 2. O réxime administrativo-sancionador. 3. O control xurisdiccional da potestade sancionatoria.
Datas.
O curso realizarase do 3 ó 14 de abril.
O horario será das 16.30 ás 20.30 horas do serán.
Relación de admitidos.
A relación de admitidos publicarase o día 28 de marzo no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
Lugar.
O curso desenvolverase na sede da Academia Galega de Seguridade, sita na Avenida da Cultura, s/n, no concello da Estrada.
Certificado de asistencia.
Ó remate de cada curso entregaráselles un certificado de asistencia a aquelas persoas que acrediten a súa asistencia continuada.
Modificacións.
A Academia Galega de Seguridade poderá modifica-lo desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 14 de febreiro de 2000.
Juan José Fariñas-Ferro Rodríguez
Director xeral da Academia Galega de Seguridade